LP’s wil vinnig SAUK-raad se vakante posisies vulDie parlementêre portefeuljekomitee oor kommunikasie het Vrydag gesê hy sal sonder versuim al agt vakante posisies op die raad van die SAUK vul ná vier bedankings vandeesweek. Die komitee het in ŉ verklaring gesê Baleka Mbete, speaker van die nasionale vergadering, het ŉ brief van pres. Cyril Ramaphosa ontvang waar hy die bedankings van adjunkvoorsitter van die raad Khanyisile Kweyama en raadslede Krish Naidoo, John Mattison en Mathatha Tsedu aanvaar. “Die komitee is besorg oor die feit dat die bedankings kom te midde van ŉ tyd waar ons reeds besig is om die ander vir vakante posisies te vul en die oorblywinde raadslede nou sonder ŉ kworum gelaat is,” het Hlengiwe Mkhize, voorsitter van die komitee, gesê. “Die uitvoerende bestuur word gemaan om die openbare uitsaaier in die beste belang van die land te lei terwyl die komitee spoedig die agt vakante posisies probeer vul.” Mkhize het gesê onderhoude sal met die uittredende raadslede gevoer word wat vandeesweek bedank het om die “ware motief” vir hul bedanking te bepaal. Die openbare uitsaaier, wat tegnies insolvent is, ontvang weerstand oor planne om minstens 2 000 personeellede af te dank om kostes te besnoei en die deure oop te hou. Die SAUK skuld diensverskaffers honderde miljoene rand. Madoda Mxakwe, uitvoerende hoof van die SAUK, het verlede maand gesê die openbare uitsaaier kan nie aan sy finansiële verpligtinge voldoen nie en het geen ander keuse nie as om met afleggings voort te gaan.